UNTUK SIARAN SEGERA MEJA BERITA NCSM MELANCARKAN PERPUSTAKAAN DIGITAL PROMOSI KESIHATAN DAN PORTAL SARINGAN KESIHATAN BEAUTY & HEALTH Kuala Lumpur, 30 November 2023 - Persatuan Kanser Kebangsaan Malaysia (NCSM) dan Asia Cancer Forum (Japan) hari ini melancarkan Perpustakaan Digital Promosi Kesihatan dan Portal Saringan Kesihatan "BEAUTY & Health", pusat sehentian dalam talian untuk meningkatkan kesedaran dan pengetahuan orang ramai terhadap kanser dan penyakit-penyakit tidak berjangkit lain. Perpustakaan Digital Promosi Kesihatan ini menyediakan maklumat mengenai kanser dan penyakit-penyakit tidak berjangkit lain dalam pelbagai risalah dan video yang tersedia dalam empat bahasa iaitu bahasa Malaysia, Inggeris, Mandarin dan Tamil. Manakala, Portal Pendaftaran Saringan Kanser Kebangsaan ini pula memberi peluang kepada pengunjung laman sesawang tersebut untuk membuat pemeriksaan kendiri di samping menyimpan rekod kesihatan peribadi dan penjagaan kesihatan secara percuma dalam talian. Timbalan Menteri Kesihatan, Dato Lukanisman Awang Sauni, berkata Perpustakaan Digital Promosi Kesihatan dan Portal Saringan Kesihatan ini merupakan satu inisiatif yang sejajar dengan perubahan semasa yang mengguna pakai teknologi sedia ada bagi mengatasi kekurangan kesedaran terhadap kanser dan penyakit-penyakit tidak berjangkit lain. "Kita berharap orang ramai tidak kira apa jua latar belakang dan kaum dapat memanfaatkan kemudahan ini kerana semua maklumat telah tersedia dalam empat bahasa yang kerap dituturkan rakyat Malaysia", katanya. Perpustakaan Digital Promosi Kesihatan dan Portal Saringan Kesihatan "BEAUTY & Health" ini merupakan fasa kedua daripada tiga fasa projek bersama NCSM bersama Asia Cancer Forum (Japan) yang dilancarkan pada tahun lalu.
Program BEAUTY & Health atau nama penuhnya "Bringing Education and Understanding to You and Health", merupakan kerjasama komuniti kedai gunting rambut dan salun kecantikan yang dicetuskan untuk mengatasi masalah kekurangan kesedaran mengenai kanser dan kesukaran untuk membuat saringan secara fizikal. Presiden Persatuan Kanser Kebangsaan Malaysia, Dato Dr. Saunthari Somasundaram, berkata BEAUTY & Health memberikan latihan dan pendedahan kepada pekerja kedai gunting rambut dan salun kecantikan yang terpilih. "Kedai gunting rambut dan salun kecantikan adalah tempat yang kerap dikunjungi orang ramai dan mempunyai hubungan rapat antara pelanggan dan pekerja. Melalui latihan dan pendedahan dan yang diberikan kepada pekerja-pekerja tersebut, kita berharap pelanggan- pelanggan akan dapat kesedaran mengenai kanser dan penyakit-penyakit tidak berjangkit lain", katanya. Pelaksanaan BEAUTY and Health akan merangkumi komponen-komponen berikut: 1. Pembangunan dan pelaksanaan pangkalan data pendidikan mengenai kanser. 2. Pembangunan dan pelaksanaan portal pendaftaran saringan kanser. 3. Sesi penyertaan komuniti Peserta atau pelanggan ke salun dan kedai gunting rambut akan menerima maklumat tentang risiko kanser secara umum. Ia juga akan merangkumi amalan pengurangan risiko untuk obesiti dan merokok serta alat penilaian diri. Majlis pelancaran laman web tersebut disempurnakan oleh Timbalan Menteri Kesihatan, Dato Lukanisman Awang Sauni dan disaksikan oleh Presiden NCSM, Dato Dr. Saunthari Somasundaram di Pusat Konvensyen Sime Darby, Bukit Kiara. Turut hadir ialah Wakil Pengarah Asia Cancer Forum Japan, Dr. Norie Kawahara dan Ketua Pembedahan Endokrin dan Onkologi Hospital Pennsylvania, Dr. Ari Brooks. TAMAT-
Mengenai NCSM Persatuan Kebangsaan Kanser Malaysia (NCSM) merupakan pertubuhan amal kanser yang pertama di Malaysia yang menyediakan perkhidmatan, pendidikan, penjagaan dan sokongan untuk semua rakyat Malaysia yang terjejas dengan kanser. Selama 50 tahun, NCSM memberikan sokongan kanser holistik kepada pesakit kanser dan penjaga mereka. NCSM juga menyokong pesakit kanser dalam memahami dan menangani kanser melalui lima pusat kanser kami - Klinik Saringan Kanser dan Kesihatan, Pusat Perubatan Nuklear, Pusat Sumber dan Kesejahteraan, Klinik Berhenti Merokok dan Rumah Harapan Kanak-Kanak. Untuk maklumat dan sokongan kanser, sila hubungi 1-800-88-1000 Untuk pertanyaan media, sila hubungi: Christina Low, Pengurus Komunikasi dan Perhubungan Awam Tel: +6016 378 5432 Emel: christinalow@cancer.org.my